วิตกศก.จีน-สถานการณ์ในกรีซกดหุ้นยุโรปปิดร่วง
ตลาดหุ้นยุโรปปรับตัวลดลงเมื่อคืนวันศุกร์ที่ผ่านมา (21 ส.ค.) เนื่องจากความวิตกกังวลเกี่ยวกับการชะลอตัวลงของเศรษฐกิจจีนและความไม่แน่นอนเกี่ยวกับกรีซ
23 ส.ค. 2558

สำนักข่าวอินโฟเควสท์รายงานว่า ดัชนี Stoxx 600 ร่วงลง 3.3% ปิด (21 ส.ค.) ที่ 361.28 จุด, ดัชนี CAC-40 ตลาดหุ้นฝรั่งเศสปิดวันทำการล่าสุดที่ 4,630.99 จุด ลดลง 152.56 จุด หรือ -3.19%, ดัชนี DAX ตลาดหุ้นเยอรมันปิดวันทำการล่าสุดที่ 10,124.52 จุด ลดลง 307.67 จุด หรือ -2.95% และดัชนี FTSE 100 ตลาดหุ้นลอนดอนปิดวันทำการล่าสุดที่ 6,187.65 จุด ลดลง 180.24 จุด หรือ -2.83%
ตลาดหุ้นยุโรปปรับตัวลดลงหลังผลการสำรวจของไคซิน (Caixin) บ่งชี้ว่า ดัชนีผู้จัดการฝ่ายจัดซื้อ (PMI) ภาคการผลิตในเบื้องต้นของจีนร่วงแตะระดับต่ำสุดในรอบ 77 เดือนที่ 47.1 ในเดือนส.ค. จากระดับ 47.8 ในเดือนก.ค. นอกจากนี้ ตลาดหุ้นยุโรปยังได้รับแรงกดดันจากการลาออกของนายอเล็กซิส ซิปราส นายกรัฐมนตรีกรีซ เพื่อหวังปูทางสู่การเลือกตั้งก่อนกำหนดในวันที่ 20 ก.ย.
นายซิปราสได้ยื่นใบลาออกต่อนายโปรโคปิส ปาฟโลปูลอส ประธานาธิบดีกรีซ ซึ่งเป็นประมุขของประเทศ ขณะเดียวกันมีการคาดการณ์ว่า การตัดสินใจลาออกและจัดการเลือกตั้งใหม่ของนายซิปราสนั้น มีเป้าหมายเพื่อแก้ปัญหาความขัดแย้งภายในพรรคไซรีซา ซึ่งเป็นพรรครัฐบาล เนื่องจากสมาชิกพรรคหลายสิบคนพากันลงคะแนนคว่ำข้อตกลงให้ความช่วยเหลือทางการเงินที่นายซิปราสได้ทำไว้กับเจ้าหนี้ก่อนหน้านี้
หุ้น Royal Vopak NV ลดลง 15% ที่ตลาดหุ้นเนเธอร์แลนด์ ขณะที่หุ้นเกลนคอร์ ร่วงแตะระดับต่ำสุดในสัปดาห์นี้หลังเปิดเผยว่าบริษัทมีกำไรลดลงในครึ่งปีแรก พร้อมกับปรับลดคาดการณ์รายได้ตลอดทั้งปีของธุรกิจการค้าของบริษัทลง